b'\n_START_ARTICLE_\nM\xc3\xa9xico (delstat)\n_START_SECTION_\nNavn\n_START_PARAGRAPH_\nMexico er betegnelsen b\xc3\xa5de for De forente meksikanske stater, hovedstaden Mexico by og denne delstaten. For \xc3\xa5 skille, snakkes det derfor om Estado de M\xc3\xa9xico (delstaten Mexico) eller mer uformelt Edomex.\n_START_SECTION_\nGeografi\n_START_PARAGRAPH_\nDelstaten ligger for det meste p\xc3\xa5 den h\xc3\xb8ysletta som kalles Mexicodalen, over 2000 meter over havet, oppdelt av fjellkjedene Sierra de Ajusco og Montes de las Cruces. Her ligger det flere brakkvannsj\xc3\xb8er, den mest kjente er den n\xc3\xa5 for det meste t\xc3\xb8rrlagte Texcocosj\xc3\xb8en. Det ligger flere h\xc3\xb8ye fjelltopper i M\xc3\xa9xico, blant annet Popocat\xc3\xa9petl, Iztaccihuatl og Nevado de Toluca._NEWLINE_Klimaet er behagelig temperert, mens fuktigheten er varierende. Regntiden er fra juni til september. Delstatshovedstaden Toluca, som ligger ca. 2600 meter over havet, opplever av og til sn\xc3\xb8fall i bymarka._NEWLINE_De fleste innbyggerne bor i store forstadskommuner i umiddelbar n\xc3\xa6rhet av Mexico by. Den mest folkerike kommunen er Ecatepec de Morelos, som har over 1,6 millioner innbyggere.\n_START_SECTION_\nHistorie\n_START_PARAGRAPH_\nDelstaten M\xc3\xa9xicos historie er ofte synonymt med hele landets historie. Den f\xc3\xb8rste store h\xc3\xb8ykulturen i Mexicodalen blomstret fra Kristi F\xc3\xb8dsel av i Teotihuac\xc3\xa1n, som da var en av verdens st\xc3\xb8rste byer. P\xc3\xa5 600-tallet ble imidlertid byen plyndret og forlatt. Toltek-kulturen blomstret i \xc3\xa5rhundrene etter, f\xc3\xb8r omr\xc3\xa5det fra 1300-tallet av ble dominert av aztekerne. Den spanske erobringen p\xc3\xa5 1500-tallet f\xc3\xb8rte til grunnleggelsen av flere byer og befestede klostre i delstaten, men ogs\xc3\xa5 til slaveri og d\xc3\xb8d for store deler av befolkningen. Delstaten spilte ogs\xc3\xa5 en n\xc3\xb8kkelrolle i frigj\xc3\xb8ringskrigen fra Spania, og frihetshelten Jos\xc3\xa9 Maria Morelos ble henrettet i delstaten. I siste halvdel av det 20. \xc3\xa5rhundre har Mexico by vokst utover i staten Mexico og gjort de fleste av innbyggerne til forstadsbeboere.\n_START_SECTION_\nBefolkning\n_START_PARAGRAPH_\nFor hundre \xc3\xa5r siden var urbefolkningen det st\xc3\xb8rste befolkningselementet i Edomex, fordelt p\xc3\xa5 otom\xc3\xad, masagua og nahua-folkene. I dag snakkes disse spr\xc3\xa5kene enn\xc3\xa5 i isolerte deler av delstaten._NEWLINE_De aller fleste innbyggerne har imidlertid relativt kort fartstid i delstaten, de har flyttet ut fra Mexico by, eller vandret inn fra resten av Mexico.\n_START_SECTION_\nKommuner\n_START_PARAGRAPH_\nDen meksikanske delstaten, M\xc3\xa9xico best\xc3\xa5r av tilsammen 125 kommuner. Disse kommunene finner man igjen i denne oversikten. 34 av kommunene h\xc3\xb8rer til innunder ZMCM sammen med 16 bykommuner i Mexicos f\xc3\xb8derale distrikt.\n_START_SECTION_\nInteressant i delstaten Mexico\n_START_PARAGRAPH_\nTeotihuac\xc3\xa1n, som st\xc3\xa5r p\xc3\xa5 UNESCOs liste over verdensarven, imponerer med sine enorme pyramider og palassruiner langs hovedgata Calzada de los muertos (de d\xc3\xb8des aveny). Delstatshovedstaden Toluca har en bykjerne i kolonistil. Flere befestede klostre fra den f\xc3\xb8rste spanske tida finnes rundt i delstaten. Katedralen i Ecatepec de Morelos er et eksempel p\xc3\xa5 moderne arkitektur.'